**NOTĂ DE FUNDAMENTARE**

Administraţia Naţională ,,Apele Române”, instituţie publică cu personalitate juridică care funcţionează în coordonarea Ministerului Mediului, Apelor şi Pădurilor, administrează bunurile din domeniul public al statului de natura celor prevăzute la art. 136 alin. (3) din Constituţia României, republicată, în anexa nr. 2 la Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum şi alte bunuri prevăzute în anexa nr. 12 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare.

Administraţia Naţională ,,Apele Române” prin Administrația Bazinală de Apă Prut – Bârlad are în administrare bunul imobil ”Canalizare și stație de pompare”, situat în municipiul Galați, județul Galați, aflat în domeniul public al statului și înregistrat la numărul M.F. 166273 în inventarul centralizat al bunurilor din domeniul public al statului.

Canalizarea și stația de pompare ape uzate au fost executate în cadrul obiectivului numărul 3 – ”Centru Dispecer și Monitorizare a Siretului Inferior” al investiţiei „Lucrări de apărare împotriva inundaţiilor pe râul Siret, județul Galaţi”, pusă în funcțiune în anul 2008.

La momentul proiectării/construirii Centrului Dispecer și Monitorizare a Siretului Inferior, care este și sediul Sistemului de Gospodărire a Apelor Galați, s-a hotărât executarea unei stații de pompare pentru evacuarea apelor menajere și pluviale care să deservească atât sediul Sistemului de Gospodărire a Apelor Galați, cât și investiția realizată de către Primăria municipiului Galați, respectiv „Locuințe sociale, pe terenul situat în cartierul Micro 17, strada Drumul de Centură”.

Canalizarea și stația de pompare deservesc toate locuințele sociale realizate de către Primăria municipiului Galați în cadrul investiției „Locuințe sociale, pe terenul situat în cartierul Micro 17, strada Drumul de Centură”. De asemenea, stația de pompare preia apele uzate menajere generate de consumatorii de la întregul ansamblu de locuinţe sociale - Micro 17, care ulterior sunt colectate de sistemul de canalizare al municipiului Galați.

Pentru canalizarea și stația de pompare ape uzate din municipiul Galați, Administraţia Bazinală de Apă Prut – Bârlad a realizat în cursul anului 2020 operaţiunile de cadastru şi înscrierea în cartea funciară. Terenul în suprafață de 726 m.p. pe care este amplasată construcția canalizare și stație de pompare se află în proprietatea publică a municipiului Galati, Administraţia Naţională „Apele Române” - Administraţia Bazinală de Apă Prut – Bârlad având drept de administrare asupra acestui teren.

Astfel, s-a intabulat în cartea funciară nr. 126706-C1 Galați construcția canalizare și stație de pompare pentru ape uzate în suprafață de 20 m.p. În conformitate cu datele înscrise în extrasul de carte funciară, construcția are ca proprietar tabular Statul Român, prin administrator Administraţia Naţională „Apele Române” - Administraţia Bazinală de Apă Prut – Bârlad.

Consiliul Local al Municipiului Galați prin Hotărârea nr. 206/28.05.2020 a solicitat trecerea bunului imobil “Stație de pompare și colector refulare” din domeniul public al statului și din administrarea Administrației Naționale „Apele Române” prin Administrația Bazinală de Apă Prut – Bârlad în domeniul public al municipiului Galați și administrarea Consiliului Local Galați. Instituţia Prefectului Judeţul Galați a exercitat controlul de legalitate a Hotărârii Consiliului Local al Municipiului Galați nr. 206/28.05.2020, în conformitate cu prevederile art. 255 alin. (1) din Ordonanţa de urgenţă a Guvernului nr. 57/2019, cu modificările şi completările ulterioare, constatându-se că nu există elemente de nelegalitate ale actului administrativ, potrivit adresei nr. 6201/6203/22.06.2020, cuprinsă în documentaţia justificativă aferentă prezentului proiect de act normativ.

Prin Hotărârea nr. 3/01.02.2022 Consiliul de Conducere al Administrației Naționale „Apele Române” a hotărât cu unanimitate de voturi, aprobarea solicitării de transmitere a unei construcții, reprezentând canalizare și stație de pompare (MF 166273) înscrisă în Cartea Funciară nr. 126706 - C1 Galați, din domeniul public al statului şi administrarea Administraţiei Naţionale „Apele Române” – Administrația Bazinală de Apă Prut – Bârlad în domeniul public al municipiului Galați.

În conformitate cu prevederile art. 292 alin. (1) din Ordonanţa de urgenţă a Guvernului    nr. 57/2019, cu modificările şi completările ulterioare „trecerea unui bun din domeniul public al statului în domeniul public al unei unităţi administrativ-teritoriale se face la cererea consiliului judeţean, respectiv a Consiliului General al Municipiului Bucureşti sau a consiliului local al comunei, al oraşului sau al municipiului, după caz, prin hotărâre a Guvernului, iniţiată de autorităţile prevăzute la art. 287 lit. a), care au în administrare bunul respectiv, dacă prin lege nu se dispune altfel.”

Construcția care face obiectul transmiterii se va utiliza în conformitate cu scopul și destinația pentru care a fost construită, respectiv pentru pomparea și evacuarea apelor uzate.

Construcția ce face obiectul prezentului proiect de act normativ nu intră sub incidenţa prevederilor art. 860 alin. (3) din Legea nr. 287/2009 privind Codul civil, republicată, cu modificările ulterioare, respectiv aceasta nu formează obiectul exclusiv al proprietăţii publice a statului, potrivit unei legi organice.

În conformitate cu prevederile art. 1 alin. (1) din Ordonanța de urgență a Guvernului nr. 107/2002 privind înființarea Administrației Naționale Apele Române, aprobată cu modificări și completări prin Legea nr. 404/2003, cu modificările și completările ulterioare, „Administraţia Naţională «Apele Române» este instituţie publică de interes naţional, cu personalitate juridică, având ca scop cunoaşterea, protecţia, punerea în valoare şi utilizarea durabilă a resurselor de apă, monopol natural de interes strategic, precum şi administrarea infrastructurii Sistemului naţional de gospodărire a apelor.”

Astfel, pomparea și evacuarea apelor uzate prin rețele de canalizare este nespecifică activității de gospodărire a apelor și nu intră în atribuțiile Administrației Naționale „Apele Române”.

În conformitate cu prevederile art. 286 alin. (4) din Ordonanța de urgență a Guvernului nr. 57/2019, cu modificările și completările ulterioare „domeniul public al comunei, al oraşului sau al municipiului este alcătuit din bunurile prevăzute în anexa nr. 4, precum şi din alte bunuri de uz sau de interes public local, declarate ca atare prin hotărâre a consiliului local, dacă nu sunt declarate prin lege ca fiind bunuri de uz sau de interes public naţional ori judeţean.” La punctul 4 din Anexa nr. 4 – „Lista cuprinzând unele bunuri care aparţin domeniului public al comunei, al oraşului sau al municipiului” la Ordonanța de urgență a Guvernului nr. 57/2019, cu modificările și completările ulterioare, se prevede că aparțin domeniului public al comunei, al oraşului sau al municipiului „reţelele de alimentare cu apă, canalizare, termoficare, staţiile de tratare şi epurare a apelor uzate, cu instalaţiile, construcţiile şi terenurile aferente”.

Potrivit prevederilor art. 129 alin. (2) lit. d) și alin. (7) lit. n) din Ordonanța de urgență a Guvernului nr. 57/2019, cu modificările și completările ulterioare, consiliul local exercită atribuţii privind gestionarea serviciilor de interes local, iar în exercitarea atribuţiilor prevăzute, consiliul local asigură, potrivit competenţei sale şi în condiţiile legii, cadrul necesar pentru furnizarea serviciilor publice de interes local privind serviciile comunitare de utilităţi publice de interes local.

În conformitate cu prevederile art. 1 alin. (2) lit. b) din Legea serviciilor comunitare de utilităţi publice nr. 51/2006, republicată, cu modificările și completările ulterioare „în înţelesul prezentei legi, serviciile comunitare de utilităţi publice, denumite în continuare servicii de utilităţi publice, sunt definite ca totalitatea activităţilor reglementate prin prezenta lege şi prin legi speciale, care asigură satisfacerea nevoilor esenţiale de utilitate şi interes public general cu caracter social ale colectivităţilor locale, cu privire la: b) canalizarea şi epurarea apelor uzate”. În înțelesul Legii nr. 51/2006, republicată, cu modificările și completările ulterioare, potrivit art. 2 lit. j), sistemul de utilităţi publice reprezintă ansamblul bunurilor mobile şi imobile, dobândite potrivit legii, constând din terenuri, clădiri, construcţii şi instalaţii tehnologice, echipamente şi dotări funcţionale, specific unui serviciu de utilităţi publice, prin ale cărui exploatare şi funcţionare se asigură furnizarea/prestarea serviciului, iar bunurile ce compun sistemele de utilităţi publice fac parte din domeniul public ori privat al unităţilor administrativ-teritoriale şi sunt supuse regimului juridic al proprietăţii publice sau private, potrivit legii.Potrivit art. 4 alin. (1) din legea anterior menționată „sistemele de utilităţi publice sunt parte componentă a infrastructurii tehnico-edilitare a unităţilor administrativ-teritoriale”.

Acestea constituie justificări temeinice privind încetarea uzului sau interesului public național al canalizării și stației de pompare care fac obiectul transmiterii în domeniul public al municipiului Galați, potrivit prezentului proiect de act normativ.

În conformitate cu prevederile art. 288 alin. (1) din Ordonanța de urgență a Guvernului nr. 57/2019, cu modificările și completările ulterioare „inventarul bunurilor din domeniul public al statului se întocmeşte şi se modifică, după caz, potrivit prevederilor în vigoare, de ministere sau de celelalte organe de specialitate ale administraţiei publice centrale, atât pentru bunurile aflate în administrarea acestora, cât şi pentru bunurile aflate în administrarea unităţilor din subordinea, coordonarea sau sub autoritatea acestora, precum şi de autorităţile publice autonome, şi se aprobă prin hotărâre a Guvernului”.

După intrarea în vigoare a prezentei hotărâri a Guvernului, Administrația Națională „Apele Române” prin Administrația Bazinală de Apă Prut - Bârlad îşi va actualiza în mod corespunzător datele din evidenţa cantitativ-valorică, iar Ministerul Mediului, Apelor şi Pădurilor, împreună cu Ministerul Finanţelor, vor opera modificarea corespunzătoare a anexei nr. 12 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, cu modificările și completările ulterioare.

Administrația Bazinală de Apă Prut – Bârlad precizează că bunul care face obiectul transmiterii nu este grevat de sarcini, nu face obiectul unor contracte de concesiune, pentru acesta nu au fost formulate cereri de reconstituire a dreptului de proprietate privată sau de restituire, respectiv cereri în temeiul actelor normative care reglementează regimul juridic al imobilelor preluate în mod abuziv de statul român în perioada 6 martie 1945 – 22 decembrie 1989 și nu face obiectul unor litigii aflate pe rolul instanțelor judecătorești.

Necesitatea și oportunitatea promovării proiectului de act normativ, realitatea și corectitudinea datelor prezentate aparțin Administrației Naționale „Apele Române” prin Administrația Bazinală de Apă Prut - Bârlad, care promovează acest proiect prin Ministerul Mediului, Apelor și Pădurilor, în temeiul art. 1 lit. b) din Regulamentul privind procedurile, la nivelul Guvernului, pentru elaborarea, avizarea și prezentarea proiectelor de documente de politici publice, a proiectelor de acte normative, precum și a altor documente în vederea adoptării/aprobării, aprobat prin Hotărârea Guvernului nr. 561/2009.

Prezentul proiect de act normativ nu prezintă impact asupra domeniilor social, economic şi de mediu, asupra bugetului general consolidat sau asupra legislaţiei în vigoare, conform prevederilor art. 2 alin. (2) din Hotărârea Guvernului nr. 1361/2006 privind conţinutul instrumentului de prezentare şi motivare a proiectelor de acte normative supuse aprobării Guvernului, cu modificările şi completările ulterioare.

Faţă de cele prezentate, a fost promovat proiectul de Hotărâre a Guvernului privind transmiterea unei construcții din domeniul public al statului şi din administrarea Administrației Naționale „Apele Române” - Administrația Bazinală de Apă Prut – Bârlad, instituție publică aflată în coordonarea Ministerului Mediului, Apelor şi Pădurilor, în domeniul public al municipiului Galați, județul Galați, şi modificarea anexei nr. 12 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, care în forma prezentată a fost avizat de ministerele interesate și pe care-l supunem spre adoptare.

**MINISTRUL MEDIULUI, APELOR ȘI PĂDURILOR**

**TÁNCZOS BARNA**

**AVIZĂM:**

**VICEPRIM - MINISTRU**

**HUNOR KELEMEN**

**MINISTRUL DEZVOLTĂRII, MINISTRUL FINANŢELOR**

**LUCRĂRILOR PUBLICE**

**ŞI ADMINISTRAŢIEI ADRIAN CÂCIU**

**CSEKE ATTILA – ZOLTÁN**

**MINISTRUL JUSTIŢIEI**

**MARIAN – CĂTĂLIN PREDOIU**

**SECRETAR GENERAL**

**Corvin NEDELCU**

**SECRETAR GENERAL ADJUNCT**

**Teodor DULCEAȚĂ**

**DIRECȚIA JURIDICĂ**

**DIRECTOR Cristian ALEXE**

**DIRECȚIA ECONOMICO-FINANCIAR**

**DIRECTOR Speranța Georgeta IONESCU**

**ADMINISTRAŢIA NAŢIONALĂ “APELE ROMÂNE”**

**DIRECTOR GENERAL Gabriel Francisc ȘTIKA**